HMPRO ลบ 4% โบรกหั่นคำแนะนำ “ถือ” หวั่นเงินเฟ้อพุ่งกดกำลังซื้อลด
HMPRO รูดเกือบ 4% โบรกหั่นคำแนะนำ “ถือ” ราคาเป้าหมาย 17 บาท กังวลเกี่ยวกับกำลังซื้อที่ลดลงหลังอัตราเงินเฟ้อปรับสูงขึ้น พร้อมคาดกำไร Q1 แตะ 1.49 พันลบ. โต 9% จากปีก่อน
HMPRO รูดเกือบ 4% โบรกหั่นคำแนะนำ “ถือ” ราคาเป้าหมาย 17 บาท กังวลเกี่ยวกับกำลังซื้อที่ลดลงหลังอัตราเงินเฟ้อปรับสูงขึ้น พร้อมคาดกำไร Q1 แตะ 1.49 พันลบ. โต 9% จากปีก่อน
22 เม.ย. 2565

ผู้สื่อข่าวรายงานว่า ราคาหุ้น บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 11:47 น. อยู่ที่ระดับ 15.10 บาท ลบ 0.60 บาท หรือ 3.82% สูงสุดที่ระดับ 15.70 บาท ต่ำสุดที่ระดับ 15 บาท ด้วยมูลค่าการซื้อขาย 603.37 ล้านบาท

ด้าน บล.พาย จำกัด ระบุในบทวิเคราะห์ มองว่าราคาหุ้นสะท้อน upside ที่จำกัดต่อมูลค่าพื้นฐานบวกกับความกังวลเกี่ยวกับกำลังซื้อที่ลดลงหลังอัตราเงินเฟ้อปรับสูงขึ้น จึงปรับลดคำแนะนำจากซื้อเป็น “ถือ” ด้วยมูลค่าพื้นฐานที่ 17.0 บาท อิง PE ปี 65 ที่ 35 เท่า หรือคิดเป็นค่าพรีเมี่ยม 40% ต่อค่าเฉลี่ยกลุ่มสินค้าฟุ่มเฟือยไทย
พร้อมกันนี้ คาดกำไรสุทธิไตรมาส 1/65 ที่ 1.49 พันล้านบาท (+9% จากปีก่อน, -16% จากไตรมาสก่อน) โดยการเติบโตจากปีก่อนได้แรงหนุนจากอุปสงค์ที่แข็งแกร่งในกลุ่มสินค้าสำหรับการทำงานจากบ้าน มาตรการกระตุ้นภาครัฐ (ช้อปดีมีคืน ม.ค. – 15 ก.พ.2565) และรายได้ที่เติบโตแข็งแกร่งจาก MegaHome ซึ่งสอดคล้องกับการเติบโตของอุตสาหกรรม แต่กำไรที่ลดลงจากไตรมาสก่อนคาดเป็นผลจากปัจจัยตามฤดูกาล
ทั้งนี้ คาดกำไรไตรมาส 2/65 จะโตต่อเนื่องจากปีก่อนและจากไตรมาสก่อน หนุนจาก 1) ไตรมาสที่เป็นช่วง high season 2) กิจกรรมส่งเสริมการขาย (Homepro Super Expo) และ 3) รายได้ค่าเช่าที่โตขึ้น
ด้านภาพรวมกำไรในครึ่งปีหลังยังดูแข็งแกร่ง ด้วยปัจจัยสนับสนุนจากการเปิดสาขาใหม่อีก 5 แห่ง อุปสงค์จากภาคการท่องเที่ยว และผลกระทบเล็กน้อยจากต้นทุนที่สูงขึ้น เนื่องจากบริษัทสามารถปรับเพิ่มราคาสินค้ามาชดเชยได้